Det var en ulv, der vandrede rundt ved Hanstholm tidligere i år.

De fleste danskere har været i tvivl. Selv lægerne, der obducerede dyret var i tvivl. Men nu er det sikkert. Der var tale om en ulv, Canis lupus, der blev fundet død den 16. november ved Hanstholm. Det oplyser Naturstyrelsen. - Vi vil nu få analyseret mulighederne for ulv i Danmark, så vi kan blive klogere på situationen. Men på nuværende tidspunkt er der ikke baggrund for at tale om en forestående bestand af ulve i Danmark, siger kontorchef i Naturstyrelsen Ole Markussen. Det er første gang i 199 år, at en ulv er observeret fritgående i Danmark. Ulven er bevist beslægtet med de tyske ulve. Undersøgelsen, der bekræfter ulvens identitet, blev foretaget af DTU-Veterinærinstituttet. Det sker på baggrund af obduktion og genetiske analyser. Ulvens skelet bliver nu overdraget til Statens Naturhistoriske Museum i København.